Α.Σ. Ηρακλής Βόλου

Ο **Αθλητικός Σύλλογος Βόλου «ο Ηρακλής»** είναι ελληνικό ποδοσφαιρικό σωματείο το οποίο εδρεύει στη Νέα Ιωνία Μαγνησίας. Ιδρύθηκε το 1932 και τα χρώματα του είναι το μπλε και το λευκό. Χρησιμοποιεί ως αγωνιστική έδρα το Αθλητικό Κέντρο Νέας Ιωνίας «Όλγα Βασδέκη».

Πριν την επίσημη ίδρυση του, δραστηριοποιείτο ως ανεπίσημο σωματείο, όντας παράρτημα-θυγατρική ομάδα της Νίκης Βόλου. Τον πρώτο του αγώνα ως ανεπίσημο σωματείο τον έδωσε στις 26 Αυγούστου 1928 αντιμετωπίζοντας σε φιλικό αγώνα την Α.Ε. Νικομήδειας Βόλου και νικώντας την με σκορ 1-0.

Την περίοδο 1963–64 γνώρισε το αποκορύφωμα της ιστορικής του πορείας συμμετέχοντας στη Β΄ Εθνική Κατηγορία. Την δεκαετία του 1990 αγωνίστηκε για 5 περιόδους στη Δ΄ Εθνική Κατηγορία (1990–91, 1991–92, 1992–93, 1994–95, 1999–00).

## Ιστορία
### Ίδρυση – Προπολεμική Περίοδος
Μετά τον ερχομό των Μικρασιατών προσφύγων στο Βόλο και την ίδρυση της Νίκης Βόλου το 1924 άρχισε η ακμή του ποδοσφαίρου στον Βόλο. Η Νίκη Βόλου αλλά και οι άλλες ομάδες του Βόλου για να καλύψουν το ενδιαφέρον των νέων για το σπορ, σχημάτισαν παραρτήματα - θυγατρικές ομάδες χωρίς νομική αναγνώριση στην  οποία δοκιμάζονταν οι νέοι ποδοσφαιριστές. Το καλοκαίρι του 1928 έκανε την εμφάνιση του ο Ηρακλής Βόλου ως ανεπίσημο σωματείο -θυγατρική ομάδα της Νίκης . Την επίσημη υπόσταση του ο Ηρακλής την έλαβε στις 29 Ιανουαρίου 1932 οπότε και αναγνωρίστηκε από το Πρωτοδικείο του Βόλου.  

Την περίοδο 1932–33 έκανε την "παρθενική" του εμφάνιση σε επίσημα πρωταθλήματα συμμετέχοντας στην Β΄ κατηγορία της Ε.Π.Σ. Θεσσαλίας και καταλαμβάνοντας την τρίτη θέση πίσω από ΠΑΟΚ Βόλου και Τοξότη Βόλου. Την αμέσως επόμενη περίοδο 1933–34 κατέκτησε τον πρώτο του τίτλο με έναν εντελώς περίεργο τρόπο. Μετά από πολλές συγχωνεύσεις σωματείων και αδρανοποίηση άλλων, ο Ηρακλής απέμεινε μοναδικό σωματείο στην Β΄ κατηγορία και βάσει της εκδοθείσας προκήρυξης από την Ε.Π.Σ. Θεσσαλίας κατέκτησε το πρωτάθλημα της Β' κατηγορίας. Την περίοδο 1934–35 συμμετείχε στην Α΄ κατηγορία της Ε.Π.Σ. Θεσσαλίας σε ένα πρωτάθλημα που όμως διακόπηκε χωρίς να ανακηρυχθεί πρωταθλήτρια ομάδα και ενώ ο Ηρακλής είχε 4 ήττες σε 4 ματς. Η Ε.Π.Σ. Θεσσαλίας μετά από μια διετία επανεκκίνησε την επίσημη ποδοσφαιρική δραστηριότητα την περίοδο 1937–38 διοργανώνοντας πρωτάθλημα με την συμμετοχή 8 ομάδων σε μια κατηγορία (εκείνη την περίοδο δεν υπήρξε Β΄ κατηγορία). Ο Ηρακλής Βόλου τερμάτισε στην 5η θέση και μαζί με τις ομάδες: Κένταυρος Βόλου, Οδυσσέας Βόλου και ΠΑΕΚ Βόλου που κατέλαβαν τις θέσεις 6,7 και 8 σχημάτισαν την Β΄ κατηγορία την επόμενη περίοδο. Τις περιόδους 1938–39 και 1939–40 συμμετείχε στην Β΄ κατηγορία τερματίζοντας στην 2η θέση και τις δυο φορές .   

### Επαναδραστηριοποίηση – Μεταπολεμική Περίοδος
Μετά το τέλος του Β΄ παγκοσμίου πολέμου και του εμφυλίου πολέμου ο Ηρακλής Βόλου επαναδραστηριοποιείται και συμμετέχει στο πρωτάθλημα της Β΄ κατηγορίας Ε.Π.Σ. Θεσσαλίας την περίοδο 1951–52. Το ρόστερ της ομάδας την περίοδο 1951–52 αποτελούσαν οι: Καλαϊτζής, Βρανάς (τερματοφύλακες), Μπογδάνος Δ., Ζαντερίου Β., Ματθαίου Ε. , Σταματίου Σ., Λαζάρου Σ., Κεσμετζής Δ., Καρβουνιάρης Ε., Ρεβιθάκης Μ.,Μίγκας Α., Λεφάκης Ι., Σαβρίδης Ε., Βεντούρας, Κορίνθιος, Φάτσης, Καραγιάννης, Μάσκας, Κεσμετζής. 

Ως και το 1960 αγωνίζεται στα πρωταθλήματα της Β΄ και Γ΄ κατηγορίας. Την περίοδο 1953–54 γνωρίζει τον υποβιβασμό στην Γ΄ κατηγορία στην οποία παραμένει ως και την περίοδο 1955–56 οπότε κατακτά το πρωτάθλημα της Γ΄ κατηγορίας και αντιμετωπίζει σε διπλό αγώνα διαβάθμισης τον Πηλέα Βόλου (7-2 εκτός και 2-0 εντός άνευ αγώνος) κερδίζοντας έτσι την άνοδο στην Β΄ κατηγορία. Αγωνίζεται για τρεις συνεχόμενες περιόδους στην Β΄ κατηγορία ως και την περίοδο 1959–60 οπότε και κατακτά το πρωτάθλημα της Β΄ κατηγορίας, αντιμετωπίζει τον Σαρακηνό σε διπλό αγώνα διαβάθμισης (1-0 εκτός και 2-1 εντός) και κερδίζει την άνοδο του στην Α΄ κατηγορία, 23 χρόνια μετά την πρώτη του συμμετοχή στην ανώτερη κατηγορία της  Ε.Π.Σ. Θεσσαλίας.

### Β΄ Εθνική Κατηγορία – Δεκαετία του 1960
Μετά την άνοδο του στην Α΄ κατηγορία αγωνίζεται για τρεις συνεχόμενες περιόδους στην κατηγορία αυτή ως και την περίοδο 1962-63 οπότε για πρώτη φορά στην ιστορία του στέφεται πρωταθλητής Α΄ κατηγορίας και κερδίζει την άνοδο του στην Β΄ Εθνική κατηγορία. Την περίοδο 1963–64 ζει τις πιο μεγάλες του στιγμές αγωνιζόμενος στην Β΄ Εθνική κατηγορία. Τερματίζει προτελευταίος στην 15η θέση και υποβιβάζεται στα τοπικά πρωταθλήματα της Ε.Π.Σ. Θεσσαλίας. Δυστυχώς ακολουθεί η παρακμή καθώς ο Ηρακλής Βόλου γνωρίζει τον υποβιβασμό από την Α΄ κατηγορία την περίοδο 1966–67 και τον υποβιβασμό από την Β΄ κατηγορία την περίοδο 1968–69 και έτσι η δύση της δεκαετίας του '60 τον βρίσκει να αγωνίζεται την περίοδο 1969–70 στην Γ΄ κατηγορία.    

### Δεκαετίες του 1970 – 1980
Την περίοδο 1970–71 κατακτά το πρωτάθλημα της Γ΄ κατηγορίας και κερδίζει την άνοδο του στην Β΄ κατηγορία. Την περίοδο 1973–74 μετά από 3 συνεχόμενες παρουσίες στην Β΄ κατηγορία κατακτά το πρωτάθλημα της Β΄ κατηγορίας και κερδίζει την επάνοδο του στην Α΄ κατηγορία. Αγωνίζεται στην Α΄ κατηγορία για 5 συνεχόμενες περιόδους ως και την περίοδο 1979–80. Την περίοδο 1979–80 κατορθώνει να φτάσει στον τελικό Κυπέλλου της Ε.Π.Σ. Θεσσαλίας χάνοντας όμως το τρόπαιο από τον Τοξότη Βόλου ενώ παράλληλα γνωρίζει τον υποβιβασμό. Την αμέσως επόμενη περίοδο επιστρέφει στην μεγάλη κατηγορία της Ε.Π.Σ. Θεσσαλίας τερματίζοντας στην δεύτερη θέση πίσω από την πρωταθλήτρια ομάδα του Α.Ο. Σκιάθου. Αγωνίζεται στην Α΄ κατηγορία ως και την περίοδο 1989–90 οπότε και κερδίζει το πρωτάθλημα της Α΄ κατηγορίας για δεύτερη φορά στην ιστορία του και ανέρχεται στην Δ΄ Εθνική κατηγορία.          

### Δεκαετία του 1990 – Δ΄ Εθνική Κατηγορία
Η ανατολή της δεκαετίας του 1990 βρίσκει τον Ηρακλή Βόλου να αγωνίζεται για 3 συνεχόμενες περιόδους στην Δ΄ Εθνική κατηγορία (1990–91, 1991–92, 1992–93). Επιστρέφει για μια χρονιά (1993–94) στην Α΄ κατηγορία, κατακτά το πρωτάθλημα και την επάνοδο του στην Δ΄ Εθνική κατηγορία αλλά παράλληλα κερδίζει και το Κύπελλο Ε.Π.Σ. Θεσσαλίας για πρώτη φορά στην ιστορία του νικώντας στον τελικό τον Τοξότη Βόλου. Την περίοδο 1994–95 συμμετέχει εκ νέου στην Δ΄ Εθνική κατηγορία γνωρίζοντας όμως τον υποβιβασμό και επιστρέφει στα τοπικά πρωταθλήματα της Ε.Π.Σ. Θεσσαλίας. Την περίοδο 1995–96 ο Ηρακλής κατακτά για δεύτερη φορά το Κύπελλο Ε.Π.Σ. Θεσσαλίας νικώντας στον τελικό τον Α.Ο. Σκιάθου. Την περίοδο 1998–99 στέφεται για τέταρτη φορά πρωταθλητής στην Α΄ κατηγορία και κερδίζει την επιστροφή του στην Δ΄ Εθνική κατηγορία. Την περίοδο 1999–00 αγωνίζεται στην Δ' Εθνική κατηγορία γνωρίζοντας και πάλι τον υποβιβασμό, παράλληλα όμως κερδίζει το Κύπελλο Ε.Π.Σ. Θεσσαλίας νικώντας στον τελικό τον Γ.Σ. Αλμυρού.                              

### Δεκαετία του 2000, η παρακμή και η αναγέννηση
Ο Ηρακλής Βόλου μετά τον υποβιβασμό του από την Δ΄ Εθνική, αγωνίστηκε  στην Α΄ κατηγορία ως την περίοδο 2002–03 με το τέλος της οποίας γνωρίζει τον υποβιβασμό. Συμμετέχει δυο συνεχόμενες χρονιές στην Β΄ κατηγορία (2003–04, 2004–05) κάνοντας κακές εμφανίσεις ως το 2005, οπότε περνάει σε αδράνεια. Ο σύλλογος δεν κατέβηκε στα πρωταθλήματα το 2005–06 και 2006–07. Την περίοδο 2007–08 ξεκίνησε η προσπάθεια αναδιοργάνωσης των κυανόλευκων συμμετέχοντας στην Γ΄ κατηγορία. Την αμέσως επόμενη περίοδο 2008–09 τερματίζει στην 3η θέση και κερδίζει την άνοδο του στην Β΄ κατηγορία.

### Σύγχρονη Ιστορία
Μετά από δυο συνεχόμενες χρονιές στην Β΄ κατηγορία, ο Ηρακλής κερδίζει το πρωτάθλημα την περίοδο 2010–11 και την άνοδο στην Α΄ κατηγορία. Την περίοδο 2011–12 αγωνίζεται στην Α΄ κατηγορία χωρίς όμως επιτυχία και υποβιβάζεται εκ νέου. Ακολουθούν 2 συνεχόμενες χρονιές στην Β΄ κατηγορία ως την περίοδο 2013–14 οπότε τερματίζοντας στην τρίτη θέση κερδίζει την άνοδο του στην Α΄ κατηγορία. Μετά από μια μέτρια παρουσία του στην Α΄ κατηγορία την περίοδο 2014–15, κατορθώνει την περίοδο 2015–16 να κατακτήσει το πρωτάθλημα υπό την καθοδήγηση του Γιάννη Φασουράκη. Συμμετείχε στα μπαράζ ανόδου στην Γ΄ Εθνική κατηγορία χωρίς όμως επιτυχία. Από την περίοδο 2016–17 συμμετείχε ανελλιπώς στην Α΄ κατηγορία μέχρι που την περίοδο 2019–20 πέρασε στην αδράνεια για 3η φορά στην ιστορία του. Αναδιοργανώθηκε την σεζόν 2022–23 ξεκινώντας από την Γ΄ κατηγορία στην οποία αγωνιζόταν μέχρι και την περίοδο 2023–24. Την περίοδο 2024–25 αγωνιζόταν στην Β΄ κατηγορία, στην οποία δεν κατάφερε την παραμονή, επιστρέφοντας έτσι, στην Γ΄ κατηγορία.

## Τίτλοι
* Α΄ κατηγορία Ε.Π.Σ. Θεσσαλίας (**5 Τίτλοι**): 1962–1963, 1989–1990, 1993–1994, 1998–1999, 2015–2016
* Β΄ κατηγορία Ε.Π.Σ. Θεσσαλίας (**4 Τίτλοι**): 1933–1934, 1959–1960, 1973–1974, 2010–2011
* Γ΄ κατηγορία Ε.Π.Σ. Θεσσαλίας (**3 Τίτλοι**): 1955–1956, 1970–1971
* Κύπελλο Ε.Π.Σ. Θεσσαλίας (**3 Τίτλοι**): 1993–1994, 1995–1996, 1999–2000

## Αγωνιστική πορεία

## Παραπομπές


## Πηγές
* Γιάννης Σαϊμπής, υπό έκδοση έρευνα της ιστορίας του Μαγνησιώτικου ποδοσφαίρου.

Κατηγορία:Αθλητικοί σύλλογοι Μαγνησίας
Κατηγορία:Ιδρύσεις αθλητικών συλλόγων το 1932
Κατηγορία:Ποδοσφαιρικές ομάδες Ελλάδας
Κατηγορία:Ιδρύσεις ποδοσφαιρικών ομάδων το 1932